**Årsmøte i Ås tennisklubb**

****

Mandag 1. februar 2016 kl. 18, Asplan Viak (Ås)

Program

01. Godkjenne stemmeberettigede, innkalling, saksliste og forretningsorden  
02. Valg av møteleder, sekretær/referent og 2 til å underskriver protokollen  
03. Styrets beretning  
04. Årsmeldingen  
05. Regnskap  
06. Innkomne saker til årsmøtet   
 1. Padletennisanlegg  
 2. Omarbeiding av klubbens vedtekter i henhold til NIFs lovnorm  
07. Kontingent og budsjett  
08. Valg

Eventuelt

Vedlegg:

1. Styrets beretning
2. Årsmeldingen
3. Regnskap
4. Innkomne saker
5. Budsjett
6. Valg
7. Ønske om padeltennisanlegg v/Anne Barbi Nilsen
8. Tilbud på padeltennisanlegg fra Padeltennis AS v/Henrik Norvald
9. Ås tennisklubbs vedtekter
10. NIFs nye lovnorm

Forord

Kjøpet av boblehallen i oktober var utvilsomt det viktigste som skjedde denne sesongen. Etter flere år der styret har undersøkt muligheter for bygging av hall og ulike alternativer for eksisterende anlegg og nyanlegg, kom styret på sensommeren over en annonse for salg av en brukt tennishall. Styret vurderte dette som en unik mulighet til på kort sikt å realisere ønsket om egen hall og et helårstilbud til våre medlemmer. Styret klarte å få hallen til en god pris og takket være godt oppmøte av våre medlemmer, fikk vi også pakket ned hallen og fraktet den til Ås. Nå gjenstår en del arbeid med å få nødvendige tillatelser fra kommunen og kommunal lånegaranti før vi kan legge en ringmur for å montere hallen og bygge nytt gjerde rundt denne igjen. Vi har en mulighet til å selge hallen til et annet idrettslag i Ås, eller selge den til noen andre hvis det blir nødvendig. Imidlertid har vi fått positive signaler fra politikere og kommunen og heller ingen umiddelbare protester fra et uformelt varsel til klubbens nærmeste naboer. Vi velger derfor å være optimister, men resultatene kommer ikke av seg selv og det er viktig at vi klarer å fordele oppgavene på en hensiktsmessig måte. For klubbens økonomi har det vært et stort løft å komme så langt som vi har gjort. Oppspart egenkapital har gått med og likvideten er nå ikke god. Det er også noe av grunnen til at årsmøtet kommer tidligere i år enn før - vi trenger å komme raskt i gang med et godt budsjett og tidlig kontingentinnkreving for å ha midler til klargjøring av banene.

Sesongen 2015 bar preg av at vi fulgte innarbeidete rutiner med kurstilbud mandager og torsdager, Ribbeturneringen i januar og interne turneringer om våren og høsten. Vårt eneste åpne arrangement er fortsatt Follokarusellen for juniorer. Oppslutningen om kurs var noe lavere enn tidligere år.

Vi har brukt Klubbadmin i to år nå og har fått bedre kontroll på antall medlemmer og enklere kommunikasjon på e-post til våre medlemmer. Totalt sett har vi hatt en nedgang som vi må se å få stoppet og snudd i løpet av 2016. Mange av våre medlemmer har dessverre ikke betalt kontingenten, men de har heller ikke meldt seg ut. Vi har derfor en utfordring når vi skal melde inn antall medlemmer til Idrettsrådet og tennisforbundet.

Også i 2015 ble området tiltenkt for nyanlegg benyttet som basestasjon for anleggsarbeider, men de er ferdig nå og vi må kanskje revurdere nok en gang hva området er best egnet for og hva vi har råd til.

Jeg vil til slutt rette en varm takk til alle i styret og de ulike gruppene for deres innsats for klubben i 2015.

I 2016 blir et spennende år for klubben. Jeg håper virkelig at vi fra høsten av klarer å gå inn i vår første innendørssesong med egen hall!

Jørn Jantzen

(klubbleder)

Vedlegg 1: Styrets beretning

Forrige årsmøte ble avviklet 25.2.2015. Det møtte 10 medlemmer med stemmerett (beslutningsdyktig).

Styret har bestått av: Jørn Jantzen (leder), Øyvind Engøy (nestleder), Andrea Larsen (administrasjon), Håkon Straume (Idrett og Miljø) og Steffen Emhjellen (anlegg og utstyr).  Til hver av gruppene ble det i tillegg valgt 2 medlemmer. I tillegg har Petter Snilsberg vært kasserer. Det har blitt avholdt 8 styremøter, i tillegg til flere møter i de enkelte undergruppene. De enkelte gruppene har arbeidet selvstendig, og har stått for planlegging og gjennomføring av de respektive oppgaver.

Klubben er fortsatt representert i styret i Ås idrettsråd med Jørn Jantzen som nestleder og tennisklubben fikk anledning til å presentere seg sammen med de andre idrettslagene på idrettspolitisk konferanse i oktober.

Det har vært lite kontakt med forbundet og idrettskretsen, men vi har fortsatt samarbeidet med Ski tennisklubb om innendørstrening på deres anlegg. Samarbeidet med klubbene i Follo om Follokarusellen fortsetter og vi har i tillegg et godt samarbeid med Drøbak tennisklubb om innendørstimer og kjøp av utstyr.

Det har vært arrangert kurs gjennom hele utendørssesongen på mandager og torsdager, men ikke innendørs. Johannes Noreik hadde treneransvaret for både juniorer og seniorer. I tillegg har hans søster Hanna vikariert. Det har vært ca. 30 deltagere på de ulike kursene, noe som er en nedgang fra tidligere år. Vi har greid 50-60 deltakere før og bør ha det som mål for neste år.

Klubbmesterskapet og ribbeturneringen fulgte gode tradisjoner. I tillegg ble det arrangert ”Åpningshelg", Tennisens dag, Follokarusellen og klubbturnering. Vi opprettholdt også tilbudet om drop-in, men opplevde dessverre noen tilfeller av misbruk av ordningen med prøvespilling, noe vi må se nærmere på før sesongstarten i 2016.

Oppmøte på dugnad var bedre i år enn 2014, men det blir likevel urimelig mye arbeid på anleggsgruppen og enkelte medlemmer og vi må igjen vurdere andre måter å organisere den på, ikke minst når en hall skall monteres og demonteres i løpet av året. Vi må også se om vi kan få banene rettere, så ikke linjene kommer i spenn og løsner. Vanntrykket er litt for svakt, men vi fikk installert en slange med mer kapasitet, så vi kan vanne bedre manuelt når det er som tørrest.

Klubben ble ikke tildelt spillemidler for rehabilitering av anlegg og vi fikk heller ikke gjennomslag for vårt innspill til tiltaksplanen, der vi foreslo å bygge en hall med to baner inntil fotballhallen. Dette er selvsagt skuffende, men vi har fornyet søknaden om rehabilitering og har en rekke oppgaver i kø for å gjennomfør hallprosjektet vårt.

Kontingenten ble holdt på samme nivå som året før: for juniorer kr 450, studenter og vernepliktige kr 650, for voksen kr 1 000 og for familie kr 1 800. For å forenkle distribusjonen av nøkkelkortene og spare penger, fikk eksisterende medlemmer beholde sine kort og nye kort ble kun utstedt til nye medlemmer.

Klubben bruker nå aktivt KlubbAdmin, som er idrettens løsning for medlemsadministrasjon. KlubbAdmin har gitt oss bedre registerkvalitet, men vi har likevel på slutten av året sett på andre løsninger som bedre kan ivareta en mer komplisert drift.

Vedlegg 2: Årsmeldingen

Idrett og miljø

Om IM-gruppa

Gruppa for idrett og miljø har i 2014 bestått av Øyvind Engøy, Elin Gjengedal og Håkon Straume (leder).

Kurs og trening

Johan Noreik og senere Hanna Noreik har holdt kurs/trening utendørs våren og høsten 2015. Totalt har det vært ca. 30 spillere på kurs og trening, fordelt på fire grupper: barn, junior 10+, junior 12+ og voksne.

Innetrening i Drøbak fortsetter som før i vinterhalvåret. Vi har nå 4 grupper (tirsdag 21, onsdag 21 og torsdag 19 og 20:30).

Høsten 2015 etablerte vi også et nytt tilbud for innespill i Åshallen på lørdager. Foreløpig har vi 6-7 barn (fordelt på to grupper) som spiller fast på lørdager, under veiledning av foreldre. Opplegget fortsetter utover vinteren 2016. Med det nye dekket i Åshallen er dette et godt alternativ for de yngste som ikke har anledning til kveldsspill i Drøbak.

Damegruppa har fortsatt faste treninger på tirsdager, mens herregruppa ikke har hatt tilsvarende fast trening.

Turneringer og arrangementer

**Ribbeturnering 10. januar**

Sesongen 2015 startet med den tradisjonelle ribbeturneringen, som for første gang ble gjennomført i Drøbak. Vandrepokalen gikk videre til Andrea Larsen og Jørn Jantzen.

**Åpningshelg 25.-26. april**

Utesesongen startet med en mini-turnering og sosialt samvær på banen.

**Tennisens dag 16. mai**

Arrangementet ble gjennomført som tidligere, men med noe lavere interesse enn i fjor. Været og datoen var kanskje ikke optimalt.

**Klubbturnering 14. - 15. juni**

Det ble spilt innledende runder på lørdag og finaler på søndag. Mange gode og jevne kamper. Til slutt var det Jørn Jantzen som gikk av med seieren etter 6-2, 6-0 mot Øyvind Engøy.

**Follokarussel 20. juni**

Ås tennisklubb var vertskap for Follokarusselen (Follo Tour 2015). Tilsammen deltok 26 spillere fra Ås, Kolbotn, Drøbak, Son og Ski.   
Til tross for litt dårlig oppmøte fra våre egne juniorer ble arrangementet en suksess.   
  
Litt lærdom til neste år blir å ikke undervurdere behovet for voksne assistenter når det er såpass mange barn på banen.

**Klubbmesterskapet 5.-6. september**

Dameklassen ble i 2015 vunnet av Gro Thorup med overbevisende 4 av 4 seire.   
I herreklassen ble det endelig seier til Øyvind Engøy etter 6-3, 6-2 i finale mot Ola Endresen.  
Det ble ikke spilt egne KM kamper for juniorer i 2015.

**Drop-in onsdager**

Det har også i 2015 vært gjennomført drop-in på onsdager kl 18.  
Hvis ordningen skal fortsette bør det presiseres at dette er et tilbud for eksisterende medlemmer som bare vil ha noen å spille med – eller for nye spillere som har lyst til å forsøke tennis (en gang).

**Rekruttering/marked**

Vi har ikke lykkes med å beholde alle medlemmene fra fjorårets store kampanje og antall deltakere på kurs/trening har falt noe i forhold til 2014.

Vi mener fortsatt at tennis har stort potensiale i Ås og vil jobbe for å øke medlemsmassen i 2016. Viktige satsningsområder blir å få flere aktive juniorer, samt en større andel av studentene i Ås som (betalende) medlemmer.

Anlegg- og utstyrsgruppen (AU-gruppen)

Gruppa for Anlegg - og utstyr har i 2015 bestått av Steffen Emhjellen (leder), Trygve Solberg, Thomas Viken og Nicolai Malling. Det er gjennomført felles dugnad på anlegget før og etter sesong. Det er også utført løpende vedlikeholdsarbeid og stell av baner gjennom hele sesongen.

Vårens dugnad ble gjennomført 17-19 april. Banen ble åpnet for spill 22. april. I år ble dugnaden varslet i god tid som er en fordel ved at flere setter av tid. Oppmøte på dugnaden var bra og innsatsen på topp. Likevel må det sies at vi savnet en del medlemmer.  Arbeidsfordelingen blir noe skjev ved at noen ”ildsjeler” bruker veldig mye tid for å få baner klare. Dette er en medlemsdrevet klubb og klubben ønsker å opprettholde en lav medlemsavgift. Dette forutsetter at alle stiller på dugnad. Alternativet er at klubben engasjerer profesjonell vår-klargjøring som koster ca. kr 35 000,-  der kostnaden fordeles på medlemsavgiften.

Det ble bestilt fire paller grus. Linjer ble lagt og baner ble valset 15-20 omganger med maskin. Det var nokså tørre forhold i år, underlaget var veldig hardt og den nye grusen festet seg ikke godt nok, selv etter 20 omganger med valsing. Baner burde nok ha vært vannet mer i forkant og muligens ble det lagt på litt for tykt lag ny grus i år.

Som vanlig løsner det en del linjer i løpet av sommeren, men mange medlemmer har vært flinke til selv å ta initiativ til å feste og stampe løse linjer. Bra!

I løpet av sesongen ble det en del groper langs grunnlinjene. Plastlinjene ligger jo i spenn og når underlaget skråner nedover vil linjene naturlig løfte seg opp av grusen.  Muligens var vi ikke nøye nok med å avrette banen på våren. Til våren er det viktig at vi sjekker at banen er plane ved bruk av vater og avretter. Deretter valse over et par ganger før det legges på topplaget/ny grus. Det ble gjort forsøk på avretting av baner i løpet av sesongen ved å skyfle grus innover på banen. Dette er sjelden særlig vellykket fordi banene blir for løse når grusen flyttes. Vi ber derfor om at denne jobben i så fall overlates til baneansvarlig.

Problemet med groper i banen oppstår også når det spilles med joggesko med for grov såle som graver seg ned i banen. De aller fleste spillere bruker tennissko, men utfordring er kanskje i særlig grad gjestespillere, skoleelever, studenter osv. som kun spiller et fåtall ganger i året. Det er forbudt å spille med joggesko, og vi ber alle medlemmer om å påpeke dette til evt. spillere på banen.

Det ble kjøpt inn nye banekoster/dragnett som fungerte bra. De er litt mer skånsomme og drar ikke opp grusen så mye som banekostene. Vi bestilte også linjekoster av den mer tradisjonelle typen fordi de mer avanserte rullende linjesweepere var ødelagt. Den rullende modellen er nok mer effektiv (og morsommere for barna), men de er dyre (kr 2 000,- pr. stk.). Styret må vurdere om klubben har økonomi til å kjøpe inn tre nye for neste sesong.

Tilstrekkelig vanning av baner er en utfordring. Det skal ideelt sett ikke støve særlig når en spiller. Vanningsanlegget fungerer, men spredning er ikke god nok. Samler seg vanndammer noen steder mens andre steder når vannet ikke frem. En oppgradering av vanningsanlegget er selvfølgelig høyt prioritert.  Manuell vanning er derfor viktig før spill. Det ble montert ny vannslange for manuell vanning mellom bane A og B med større dimensjon på slange. Ideelt sett burde det vært montert en ny tilkobling også mellom bane B og C så en slipper å strekke slangen så langt. Da vil det bli langt enklere for alle spillere å vanne banen et par minutter før spill. Forhåpentligvis kan dugnadsgjengen fikse dette til våren.

Vanntrykket kunne vært bedre. Hovedinntaket har for liten dimensjon. Stoppekranen i kum har også vært dårlig i mange år og burde vært skiftet.  Klubben har vært i kontakt med Ås kommune, men det var ingen vilje å hjelpe klubben med utbedring her dessverre. Ryktene sier at det er planer om å grave opp og fornye hovedledning lang hele veien på nordsiden. Da får vi håpe at også vår stoppekran kan skiftes og vannkapasiteten forbedres.

Gjerde har som kjent vært klar for utskifting lenge. Når vindseil er montert og det blåser kuling fra sør blir presset på gjerdet stort. Vindseil er likevel viktig så vi tok sjansen på at det holdt også i år. Dommertårnene er rustne og ser litt triste ut. Det må vurderes kostnader for rehabilitering kontra å kjøpe nye. Alternativt anskaffer vi en enklere kuleramme uten dommerstol.

Vår søknad om spillemidler for oppgradering av vanningsanlegg og nytt gjerde ble ikke prioritert i fordeling av midler for 2015. Skuffende, men vi har fornyet søknaden for 2016 og krysser fingrene.

Hallprosjektet

Som kjent har klubben gått til anskaffelse av en brukt tennisboble! (se facebook for bilder).  Dette er en hall som dekker 2 baner. Hallen har tidligere stått noen år på Blommenholm tennisklubb som erstatning for utbygging av jernbane. Senere er den brukt av en hundeklubb på Sinsen. Klubben har i flere år sett på muligheten for en ny tennishall. Hovedutfordringen har vært finansiering og plassering. Ås kommune har mange nye store byggeprosjekter og dårlig økonomi. Styret vurderte derfor sjansen for kommunalt støtte til ny permanent tennishall som liten. Derfor var dette vår mulighet og det ble besluttet av styret å legge inn et bud. Etter budrunde (mot en annen klubb) fikk vi tilslag for 250 000,-  Dette var fortsatt betraktelig under prisantydning og en god pris. Hallen + transport ble betalt med oppsparte midler på klubbens konto.

En boblehall består av duk, lysarmaturer, tepper som rulles ut over grusen, slusedører og en teknisk container med luftaggregat og fyringsanlegg. For å forankre hallen må det støpes en ringmur i betong rundt 2 av banene nærmest klubbhuset. Hallen holdes oppe ved at det blåses inn luft som dermed gir et overtrykk. Luften varmes opp ”instant” når det er aktivitet. Ved sterk vind økes trykket inne i hallen. Ved snøfall økes også temperatur slik at snøen sklir av duken. Hallen har et dieseldrevet nødaggregat slik at luftrykket opprettholdes også ved strømstans. Hallen monteres normalt på høsten og demonteres på våren. Hallen settes opp på dugnad normalt på en dag, men første gang må vi få bistand fra profesjonelle.  Duken brettes sammen og lagres mellom banene på sommeren. Helårsdrift av boblehall er vanskelig da det blir for varmt innendørs i sommerhalvåret.

24. oktober hadde vi dugnad for pakking av hall på Sinsen. Det var veldig bra oppmøte og takk for innsats til alle som var med!!  Det ble bestilt transport av duk og utstyr til Ås. Klubben har fått leie rimelig innendørs oppbevaring av tepper. Duk og slusedører er lagret utendørs på egnet sted. Teknisk container står ved baner.

Lysanlegget som fulgte hallen er brukbar, men noe utdatert teknologi (samme som hallen i Drøbak med glødepærer). Mange av glødepærene må skiftes ut og de er dyre.  Klubben har mulighet til å kjøpe et brukt LED lys anlegg for boblehall som vi jobber for å få finansiert.

Vi har hatt en god dialog med kommunen som ser positivt på tiltaket og muligheten for kommunal lånegaranti. Finansiering av tilrettelegging for hall blir en kombinasjon av tippemidler, lån og forhåpentligvis også noe kommunal støtte fra Ås kommune.

Det er mange arbeidsoppgaver som står foran oss skal vi klare å få opp hallen til vinteren 2016. Klubben er helt avhengig av at så mange som mulig av medlemmene melder seg til en hallgruppe som kan jobbe videre med prosjektet. Rammesøknad med nabovarsel (Steffen), innhente pristilbud på grunnmur og nytt gjerde, fremføring av strøm, rens av tepper, fornyet søknad om tippemidler, søknad om lån og kommunal lånegaranti fra Ås kommune, organisering av dugnad. Adgangskontroll, banebooking osv.

Det beste hadde vært å få gravd grøft og utføre støping av grunnmur rundt banen til våren før sesongen men det er mye som skal på plass innen dette, både av finansiering, innkjøp av tjenester for å få jobben utført. Alternativt må baner stenges et par uker på sommeren.

Administrasjon

Administrasjonsgruppa har bestått av Andrea Larsen (leder) og Petter Snilsberg (kasserer).

Klubben har også i 2015 brukt KlubbAdmin, som er idrettens løsning for medlemsadministrasjon. KlubbAdmin forenkler klubbens håndtering av medlemmer med muligheter for å sortere disse på kjønn, aldersnivå og gir muligheter for å definere egne utvalg og medlemsdetaljer.

Via KlubbAdmin sender vi e-post eller SMS til medlemmene. Medlemssystemet er gratis for klubben, men det betales for transaksjonskostnader og for utsendelser av SMS. Som behandlingsansvarlig har Norges Idrettsforbund, på vegne av organisasjonene, oppfylt meldeplikten til Datatilsynet for de felles idrettsdatabasene og systemene knyttet til disse.

Klubben vurderte imidlertid også andre løsninger som kan gi en mer integrert webløsning, mulighet for online-betalingsfunksjon for kurs og medlemskap, regnskapsfunksjon og en generell god medlemsadministrasjon. Dette arbeidet bør følges opp av påtroppende styre og være viktig for å administrere en klubb som også skal drifte hall og booking og fakturering av timer der.

**Medlemstall og -data**

Nåværende medlemstall er 126 betalende medlemmer mot 141 betalende medlemmer i 2014 . Fordelingen av medlemmer er per i dag 50 kvinner og 76 menn hvorav 75 % er over 19 år.

2015 gjentok vi kampanjen med tilbud om medlemskap inkludert kurs for å styrke rekruttering, og i denne forbindelse ble det bl.a. utdelt flyveblad på to skoler i Ås og i private postkasser. Antall medlemmer har imidlertid falt. Det er flere årsaker til dette – utmelding av familier pga. flytting, utmelding av nybegynnere/studenter pga. flytting eller hvor interessen gikk over til annen idrett.

Det er registrert 36 nye medlemmer i 2015.

Det er viktig å ha korrekt data på alle medlemmer og vi vil jobbe med å kvalitetssikre vår medlemsdatabase i 2016. Innmeldingsskjema med obligatoriske felt på vårt nettsted og obligatorisk informasjon ved betaling er noen av virkemidlene for å bedre medlemsdata. Ytterligere vask er nødvendig og skal gjennomføres én gang i året.

Annet

**Web-sider**

Klubbens web-sider ble lagt over til Wordpress i 2015. Gode tilbakemeldinger så langt. Dette har gjort det enklere å administrere sidene og legge til nytt innhold.

Klubben har også en Facebook-gruppe som oppdateres oftere. I tillegg har Facebook-gruppen ”Ås kommunes venner” vært en viktig kanal i forkant av arrangementer.

**Online bane-booking**


Vi har valgt å fortsette bruk av Senserio for online booking av baner. Ny versjon ble lansert høsten 2015. Vi har nå ca 60 medlemmer registrert der.

**Adgangsløsning**

Ved at kostnaden for nye nøkkelkort ble tredoblet fra 2014 fra kr 16,61 til kr 49,40, valgte vi å la 2014-medlemmer beholde sitt gamle nøkkelkort forutsatt at de betalte kontingent for 2015. Faktura ble sendt per e-post i første omgang og deretter en ny purring på e-post og post.

En bedre løsning for adgangskontroll, som begrenser misbruk, bør innføres i løpet av 2016.

Vedlegg 3: Regnskap for 2015



Vedlegg 4: Innkomne saker

1. Padeltennisanlegg (v/Anne Barbi Nilsen)

Anne Barbi Nilsen har kommet med et forslag om å anlegge padeltennisanlegg der det i dag er planlagt minitennisbaner. Hun har gjort innledende undersøkelser om gjennomførbarhet og innhentet tilbud (se vedlegg 8 og 9)

Hovedargumentene for padeltennis er:

* Kan rekruttere medlemmer til tennisklubben
* Potensiell interesse hos studentene (fra land der idretten er etablert)
* Banene krever lite vedlikehold
* Kan spilles året rundt
* Mange er kjent med sporten fra feriereiser til Spania
* Ås tk kan få mye oppmerksomhet som første klubb i Norge til å ha et tilbud om padeltennis

**Forslag til vedtak**

Planen om minitennisbaner er satt på vent da søknaden om spillemidler ble avslått. Videre bruk av areal er ikke avgjort og derfor er det for tidlig å gå videre med dette prosjektet i år. Forslagsstiller må evt. finne en prosjektgruppe som kan drive prosjektet videre.

1. Omarbeiding av klubbens vedtekter i henhold til NIFs lovnorm

Like før jul kom følgende beskjed fra Norges Tennisforbund:

*Som følge av flere endringer i NIFs lov, er lovnormen for idrettslag endret. Alle idrettslag må vedta den nye lovnormen som sin egen lov på neste årsmøte.*

Styreleder har vært i kontakt med Sverre Lie i Norges Tennisforbund for å avklare hva dette innebærer for Ås tennisklubb og han antydet to veier å gå:

*For å tilpasse et lags lover til NIFs lovnorm er det to veier å gå. Man kan ta utgangspunkt i egen lov og så legge til det som ifølge lovnormen skal være med. Dertil må man sjekke at intet i egen lov strider mot lovnormen. En meget krevende øvelse som ikke anbefales.*

*Det enkleste, men vanskelig nok, er å ta utgangspunkt i NIFs lovnorm. Deretter legger man til på passende steder de supplerende bestemmelsene man ønsker, samtidig som man må passe på at disse ikke strider mot lovnormens bestemmelser. Også dette kan være krevende nok.*

*Andre muligheter finnes ikke.*

*Det jeg ville gjøre er å informere på general forsamlingen og legge frem lovnormen som info. Be om gen. Forsamlingens tillatelse til å legge om deres egne lover og sende ut som info når den er ferdig. Dette gjorde vi på NTFs ting i høst.*

**Forslag til vedtak:**

Styret anbefaler Årsmøtet at NIFs lovnorm også er Ås tennisklubbens lovnorm. Styret ber om tillatelse til å omarbeide klubbens vedtekter i henhold til NIFs lovnorm og supplere denne med bestemmelser som gjelder særskilt for klubben og påse at disse ikke er i strid med NIFs lovnorm.

Vedlegg 5: Kontingent og budsjett for 2016

Kontingent

Kontingenten for 2015 var:

* juniorer kr 450
* studenter og vernepliktige kr 650
* voksne kr 1 000 og
* familie kr 1 800. Familiemedlemskap gjelder foreldre og deres barn under 18 år

Kontingenten foreslås:

* juniorer kr 500
* studenter og vernepliktige kr 700
* voksne kr 1 100 og
* familie kr 2 000. Familiemedlemskap gjelder foreldre og deres barn under 18 år

Hall

Snitt på kr 200/time

Budsjett 

Boblebudsjett (Spesifisering av post 14)



Vedlegg 6: Valg

Styremedlemmer velges for to år. Styreleder velges for ett år av årsmøtet.

Styret skal bestå av minst 3 og maks 5 personer.

Styrets sammensetning i 2015

Klubbleder: Jørn Jantzen, ikke på valg

Nestleder: Øyvind Engøy, ikke på valg

Administrasjon: Andrea Larsen, ikke på valg

Kasserer: Petter Snilsberg, på valg, tar ikke gjenvalg

Idrett og miljø: Håkon Straume, på valg, tar gjenvalg

Anlegg: Steffen Emhjellen, på valg, tar gjenvalg

Gruppe for idrett og miljø

Elin Gjengedal, på valg, tar ikke gjenvalg

Øyvind Engøy

Anleggsgruppa

Trygve Solberg, på valg, tar ikke gjenvalg

Nicolai Malling, ikke på valg

Revisor: Bjørn Økland, på valg, tar gjenvalg

Valgkomité: Jørn Jantzen og Petter Snilsberg

Valgkomiteens innstilling til nye styremedlemmer

Idrett og miljø: Håkon Straume, på valg, tar gjenvalg

Anlegg: Steffen Emhjellen, på valg, tar gjenvalg

Valgkomiteens innstilling til nye gruppemedlemmer

Idrett og miljø: Andreas Lotarev og/eller Adam O'Toole

Kassererfunksjonen tas av nestleder: Øyvind Engøy

Valgkomité: Jørn Jantzen og Petter Snilsberg